PEN Afrikaans: ’n Feestyd-boekbonus met die komplimente van Taalgenoot | LitNet
PEN Afrikaans: ’n Feestyd-boekbonus met die komplimente van Taalgenoot
PEN Afrikaans PEN Afrikaans 2015-12-11
In die afgelope paar jaar het Afrikaanse skrywers en lesers gereeld met goeie reg gekla oor die krimpende ruimte vir boekbesprekings in koerante en tydskrifte. Weeklikse koerante se boekeblaaie het saamgesmelt en tydskrifte soos Insig en Boeke-Insig moes hul deure sluit.
Dit is dus verblydend dat die kwartaallikse tydskrif Taalgenoot nog soveel prominensie gee aan resensies van Afrikaanse boeke, musiek en rolprente, onderhoude met skrywers en dergelike ander taalkwessies in ’n gehalte-publikasie met hoë produksiewaardes. Aangesien hierdie tydskrif tans slegs vir ATKV-lede en intekenaars beskikbaar is en hul boekeblaaie dus nie algemeen op die rak of internet verkrygbaar is nie, het Donnay Torr, die redakteur van Taalgenoot, in oorleg met die bestuur van PEN Afrikaans gemeen dit sou gaaf wees om dié inhoud wat relevant vir lesers, leeskringe en skrywers is op PEN Afrikaans se webportaal beskikbaar te stel.
Met die klik van jou muis kan jy nou gratis ’n Krismisboks in PDF-formaat aflaai wat die volgende insluit:
Die Oppirak-afdeling met resensies van ’n verskeidenheid inkleurboeke vir volwassenes, Plasenta deur Peet Venter, Opdrag van oorkant deur Alta Cloete, Solitaire deur Vita du Preez, Komplot: Verwoerd moet dood deur André Krüger, Eugene de Kock: Sluipmoordenaar van die staat deur Annemari Jansen, Monstersaad deur Madelein Rust, Samsa-masjien deur Willem Anker, Boer kry ’n vrou deur Jan van Staden, Mara deur Lisette van de Heg, Die jaar toe Emma begin kook het deur Ilse de Korte, Saliger deur Didi Breytenbach, Takelwerk deur Daniel Hugo en Narokkong deur Riël Franzsen. Hierdie afdeling sluit ook ’n artikel oor Wellington se Tuin van Digters-fees in, besprekings van musiek deur Radio Lava en Elvis Blue, asook resensies van rolprente soos Sink, ’n Man soos my pa en Dis ek, Anna. Die resensie van laasgenoemde word aangevul deur onderhoude met Anchien Troskie (skrywer van Dis ek, Anna), Charlenè Brouwer wat die hoofrol vertolk het, en Niel van Deventer, die vervaardiger van dié fliek. Daar word ook gekyk na die dokumentêr oor die Boere-setlaars in Patagonië, Argentinië – Boere op die aardsdrempel.
’n Onderhoud met Lien Botha oor haar debuutroman, Wonderboom
’n Besinning van Herman Lategan oor Afrikaanse woorde wat verlore raak
’n Onderhoud met P.G. du Plessis wat ook een van sy gedigte insluit
’n Artikel oor die stand van Afrikaans 90 jaar nadat dit ’n amptelike landstaal geword het deur Danie Marais
’n Artikel oor die Kuier/LAPA/PEN Afrikaans-kortverhaalkompetisie 2015
’n Artikel oor hoe taal werk in 'n huishouding waar die ma en pa se moedertaal verskil van mekaar
(LW: Die bogenoemde inhoud kom uit Taalgenoot se Lente 2015-uitgawe. Die kompetisies en pryse waarvan melding gemaak word, is reeds verby.)
Die bestuur van PEN Afrikaans is baie opgewonde oor hierdie samewerking met Taalgenoot. Baie dankie! Mag hierdie skryfwerk oor Afrikaanse woord- en rolprentkuns soos ’n veldbrand versprei en verskeie boeke nog voor 25 Desember in geskenkpapier beland.
2015-12-15 at 09:56
Dankie vir die deel van die artikels. Gaan verseker inteken op Taalgenoot sodra ons terug is van Frankryk.